
 5.8.2020
 BG
 Официален вестник на Европейския съюз
 L 255/36
 РЕГЛАМЕНТ ЗА ИЗПЪЛНЕНИЕ (ЕС) 2020/1156 НА КОМИСИЯТА
 от 4 август 2020 година
 за разширяване на обхвата на окончателното антидъмпингово мито, наложено с Регламент за изпълнение (ЕС) 2018/186 на Комисията върху вноса на някои корозионноустойчиви стомани с произход от Китайската народна република, към вноса на някои леко видоизменени корозионноустойчиви стомани
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (1) („основния регламент“), и по-специално член 13, параграф 3 и член 14, параграф 5 от него,
 като има предвид, че:
 1. ПРОЦЕДУРА
 1.1. Съществуващи мерки
 (1)
 Комисията наложи окончателно антидъмпингово мито върху вноса на някои корозионноустойчиви стомани с произход от Китайската народна република („Китай“ или „КНР“) с Регламент за изпълнение (ЕС) 2018/186 на Комисията (2) („първоначалния регламент“). Действащите индивидуални антидъмпингови мита са от 17,2 % до 27,9 %. За всички невключени в извадката оказали съдействие производители износители, изброени в приложение към посочения регламент, се прилага мито от 26,1 %, а за всички останали (неоказали съдействие) производители износители — остатъчното мито от 27,9 %.
 (2)
 По-долу тези мерки ще бъдат наричани „действащите мерки“, а разследването, довело до мерките, наложени с първоначалния регламент, ще бъде наричано „първоначалното разследване“.
 1.2. Служебно започване на разследване
 (3)
 Комисията разполага с достатъчно доказателства, че действащите мерки се заобикалят чрез леки видоизменения на разглеждания продукт. По-специално от статистическите данни на ниво 10-цифрен код по ТАРИК е видно, че след налагане на окончателното антидъмпингово мито е настъпила значителна промяна в схемите на търговия, включващи износ от Китайската народна република за Съюза.
 (4)
 От доказателствата става ясно, че тази промяна произтича от вноса на леко видоизменения разглеждан продукт и че за такава практика, процес или дейност няма друго достатъчно основание или икономическа обосновка освен налагането на митото.
 (5)
 Доказателствата, с които разполага Комисията, сочат, че коригиращият ефект на действащите мерки намалява както в количествен, така и в ценови аспект.
 (6)
 Комисията разполага и с достатъчно доказателства, от които е видно, че износът на леко видоизменения продукт е дъмпингов предвид установената по-рано нормална стойност.
 (7)
 След като уведоми държавите членки и след като установи, че са налице достатъчно доказателства prima facie за започване на разследване в съответствие с член 13, параграф 3 и член 14, параграф 5 от основния регламент, Комисията взе решение да разследва възможното заобикаляне на действащите мерки и да въведе регистрационен режим за вноса на леко видоизменения продукт. В резултат на това Комисията прие Регламент (ЕС) 2019/1948 (3) („регламента за започване на разследването“), като започна разследване по собствена инициатива.
 1.3. Разглеждан продукт и продукт, предмет на разследването
 (8)
 Продуктът, разглеждан във връзка с евентуално заобикаляне на мерките, е плосковалцовани продукти от желязо, от легирана стомана или от нелегирана стомана; откислени с алуминий; плакирани или покрити чрез горещо поцинковане с цинк и/или с алуминий, но не и с други метали; химически пасивирани; съдържащи тегловно: 0,015 % или